Na osnovu člana 63. stav 3. Zakona o Javnim nabavkama ( Službeni glasnik RS br. 124/12, 14/15 i 68/15) , naručilac JP PEU RESAVICA objavljuje

Dodatno objašnjenje

za Javnu nabavku broj 5/20/606006 MAŠINSKA OPREMA ( po partijama)

Naziv i oznaka iz opšteg rečnika nabavki: 43000000

Na osnovu zahteva za objašnjenjem jednog od ponuđača koji se odnosi na:

1. Poštovani, konkursnom dokumentacijom jedan od obaveznih uslova je dokazivanje poslovnog kapaciteta: Da za prethodne tri godine (2017, 2018. i 2019.) dostavi listu referentnih nabavki u formi POTVRDE koju određuje Naručilac. Potvrda mora da u ukupnoj vrednosti za sve tri godine bude minimum u vrednosti ponude bez PDV-a(ili ponuda ako je za dve, više ili sve četiri partije) i da do dana izdavanja Potvrde nije prekršio svoje obaveze iz kupoprodajnog ugovora koje se odnose na rok i obim isporuke i kvalitet isporučenih dobara.

U navedenim partijama se traži da je ponuđač vršio isporuku dobara koja su predmet ove javne nabavke ili odgovarajući. Predmet javne nabavke je mašinska oprema, ali razdvojena po partijama i nije precizno definisano da li je za svaku partiju potrebna referenca za dobra koja su predmet te partije ili za svaku partiju može mašinska oprema.

Naručilac daje sledeće obrazloženje: Konkursnom dokumentacijom je vrlo jasno i precizno definisano na šta se odnosi referenc lista. U samom naslovu stoji da se referenc lista odnosi na određenu partiju i samim tim bez ikakve dileme referenca se odnosi na predmet javne nabavke za navedenu partiju. Opšti naziv javne nabavke je ,,Mašinska oprema“ i kao takav mora da stoji i u konkursnoj dokumentaciji ali smatramo da smo vrlo precizno definisali sve vezano za partije i da tu nema nejasnoća, što pokazuje i činjenica da niko od mnogobrojnih eventualnih ponuđača koji su se već javljali sa određenim zahtevima i kojima je konkursna dokumentacija bila dostupna već mesec i po dana nije pokazao nikakvu dilemu po pitanju koje ste Vi postavili.

1. Takođe, budući da se kao sredstvo finansijskog obezbeđenja daje menica kao garancija dobro izvršenog posla, smatramo da uslovi koji su predviđeni pod tačkom 6. Poslovni kapacitet, nije neophodna, jer se konkurencija ograničava na izvođače koji su navedeni posao već radili i ne dozvoljava učeđće ostalim ponuđačima.Kao dokaz traže se kopije ugovora i kopije računa. Mnogi proizvođači ne prave ugovore, već vrše isporuke po narudžbenicama koje im kupac dostavi. Smatramo da je ovaj uslov diskriminišući i da takođe ograničava na izvođače koji imaju napravljene ugovore. Naručilac ima obavezu , shodno članu 10. Stav 1 ZJN da omogući što je moguće veću konkurenciju. Takođe obaveza da dodatni uslovi (član 76 ZJN) ne diskriminišu ponuđače ne znači da postavljene uslove mora i može da ispuni svaki ponuđač, već je smisao tih uslova da u postupku učestvuju samo ponuđači koji su za to sposobni.Molimo Naručioca da još jednom preispita delove konkursne dokumentacije i da omogući konkurentnost za navedenu JN a sve u skladu sa zakonom.

Naručilac daje sledeće obrazloženje: Zakonom o javnim nabavkama definisano je sledeće:

,,Naručilac u konkursnoj dokumentaciji određuje dodatne uslove za učešće u postupku javne nabavke u pogledu finansijskog, poslovnog, tehničkog i kadrovskog kapaciteta uvek kada je to potrebno imajući u vidu predmet javne nabavke.

Ispunjenost uslova iz člana 76. stav 2. ovog zakona ponuđač može dokazati dostavljanjem dokaza uz ponudu, kao što su:

1) izveštaj o bonitetu ili skoring izdat od strane nadležnog organa, bilans stanja sa mišljenjem ovlašćenog revizora ili izvod iz tog bilansa stanja, iskaz o ponuđačevim ukupnim prihodima od prodaje i prihodima od proizvoda, radova ili usluga, na koje se ugovor o javnoj nabavci odnosi - najduže za prethodne tri obračunske godine, mišljenje ili iskaz banaka ili drugih specijalizovanih institucija. Minimalni godišnji prihod koji se traži od ponuđača ne sme biti veći od dvostruke procenjene vrednosti javne nabavke, osim u izuzetnim slučajevima kada je to neophodno zbog posebnih rizika povezanih sa predmetom javne nabavke. Naručilac je dužan da u konkursnoj dokumentaciji navede koji je dokaz iz ove tačke izabrao i/ili koje druge dokaze koji dokazuju finansijski i poslovni kapacitet ponuđač treba da priloži;”

Naručilac je u svemu postupio u skladu sa ZJN a imajući u vidu specifičnost javne nabavke i njen značaj za kontinuiran proces proizvodnje i smatramo da smo čak i minimizirali dodatne uslove u odnosu na ono što nam ZJN dozvoljava.

Naručilac će ipak prihvatiti sugestiju vezanu za narudžbenicu i u tom delu će biti izvršena izmena konkursne dokumentacije.

1. Takođe, da ukoliko prihvati zahteve zainteresovanog lica da produži rok za podnošenje ponuda, kako bi zbog obilnosti dokumentacije zainteresovano lice moglo da učestvuje.

Naručilac daje sledeće obrazloženje: Po osnovu ovog zahteva za pojašnjenjem neće biti produženja roka za podnošenje ponuda a sve u skladu sa članom 63. ZJN.